b'\n_START_ARTICLE_\nRebro\n_START_PARAGRAPH_\nRebra (latinsko costae) so skupina dvanajstih parov kosti, ki imajo obliko sponke in so zadaj s sklepi pripeta na prsna vretenca, spredaj pa na prsnico. _NEWLINE_Imamo 2 para po 12 reber._NEWLINE_Sprednji del rebra je iz hrustanca, zadnji del pa iz kostnine. Kostni del rebra ima telo (corpus), ki je najdalj\xc5\xa1i del rebra. Zadnji del ima glavico (caput),  vrat (collum) ter gr\xc4\x8dico (tuberculum costae). Glavica ima sklepno ploskev (facies articuaris capitis costae) za sklep s telesom vretenca. Gr\xc4\x8dica ima zadaj sklepno ploskev, ki se stika s stranskim odrastkom vretenca. Med glavico in gr\xc4\x8dico je rebro zo\xc5\xbeeno v vrat. Telo je plo\xc5\xa1\xc4\x8dato, ima zunanjo in notranjo povr\xc5\xa1ino, zgornji rob, ki je zaobljen in spodnji, ki je oster. Na notranji povr\xc5\xa1ini, razen pri prvem, enajstem in dvanajstem rebru, je ob sprednjem robu rebrni \xc5\xbeleb (sulcus costae), v katerem potekajo medrebrne \xc5\xbeile in \xc5\xbeivci. Rebra so ukrivljena po ploskvi, po ravnini in po osi. Zadnji del rebra je ukrivljen mo\xc4\x8dneje in oblikuje kot (angulus costae). Spredaj so rebra z rebrnimi hrustanci pritrjena na prsnico. Rebrni hrustanec je iz hialinega hrustanca in vezivne ovojnice (perihondrija). Od dvanajstih parov reber je prvih sedem neposredno spojenih s prsnico, to so prava rebra. Osmo, deveto in deseto rebro pa spadajo med neprava rebra in so s svojimi rebrnimi hrustanci posredno prek rebrnega hrustanca sedmega rebra pripeta na prsnico. Tako sestavljajo reberni lok (arcus costalis). Enajsto in dvanajsto rebro se prosto kon\xc4\x8dujeta v mi\xc5\xa1i\xc4\x8dni steni trebuha. Prvo rebro ima na zgornji povr\xc5\xa1ini gr\xc4\x8dico (tuberculum m. scaleni), na katero se pripne mi\xc5\xa1ica scalenus anterior. Pred to gr\xc4\x8dico je \xc5\xbeleb za podklju\xc4\x8dni\xc4\x8dno veno, za njim je \xc5\xbeleb za podklju\xc4\x8dni\xc4\x8dno arterijo in za nadlaktni plete\xc5\xbe.'